Jakob Žorga
Jakob Žorga Jaka (1888 — 1942) je bio slovenski revolucionar, radnički aktivista i član CK KPJ. Poznat je i pod ilegalnim imenima Bon i Rogič.

Biografija 
Jakob Žorga rođen je 10. maja 1888. godine u Brežicama. Zajedno sa bratom Marcelom radio je na železnici u Sloveniji, a od 1921. do 1923. godine u ljubljanskom arsenalu. Istakao se kao radnički organizator, te je bio jedan od osnivača Komunističke partije u Sloveniji i jedan od najviše progonjenih slovenačkih komunista.

1919. godine bio je izdavač i odgovorni urednik prvog slovenačkog komunističkog lista „Baklja“ (izašao samo jedan broj). Aprila 1920. godine bio je član štrajkaškog odbora železničara, juna 1920. godine delegat na Vukovarskom kongresu Komunističke partije Jugoslavije i od septembra 1920. godine član Centralnog veća KPJ. Učestvovao je na brojnim partijskim konferencijama. Za člana Centralnog komiteta KPJ kooptiran je 1926. godine, a ušao je i u Politbiro CK KPJ. 1928. godine bio je na savetovanju pri Izvršnom komitetu Kominterne i delegat na Četvrtom kongresu KPJ u Dresdenu, gde je ponovo biran za člana Centralnog komiteta. Nekoliko meseci vršio je poslove organizacionog sekretara Centralnog komiteta.

Posle hapšenja u aprilu 1929. godine i osude na pet godina robije, koju je izdržao u kaznionici u Sremskoj Mitrovici, 1935. godine je bio ponovo uhapšen. Kad mu je 1942. godine istekla kazna na robiju koju je izdržavao u kaznionici u Nišu, odveden je u koncentracioni logor na Banjici i streljan 9. maja 1942. godine.

Literatura 
 Enciklopedija Jugoslavije (knjiga osma). „Jugoslavenski leksikografski zavod“, Zagreb, 1971. godina

Jugoslavenski komunisti
Slovenski komunisti
Članovi Centralnog komiteta KPJ-SKJ
Ličnosti radničkog pokreta Jugoslavije
Jugoslavenski političari
Slovenski političari
Umrli u Koncentracijskom logoru Banjica